Il-Coreper illum approva qbil bejn il-presidenza Bulgara u rappreżentanti tal-Parlament Ewropew biex titwaqqaf gateway diġitali unika li ser tipprovdi aċċess online għal informazzjoni u proċeduri, assistenza u servizzi ta' soluzzjoni ta' problemi għaċ-ċittadini u l-kumpaniji. Il-gateway diġitali unika ser tkun punt ta' aċċess waħdieni faċli biex tintuża li jgħin liċ-ċittadini u l-kumpaniji jsibu l-informazzjoni li jeħtieġu dwar is-suq intern tal-UE. Din ser tipprovdi aċċess sħiħ għal firxa wiesgħa ta' proċeduri online biex tgħinhom meta jkunu jixtiequ jiċċaqilqu, jaħdmu, jirtiraw, jistudjaw jew meta jkunu jridu jistabbilixxu negozju jew jinnegozjaw f'pajjiż ieħor. Din hija kisba kbira fi ħdan is-suq uniku diġitali. Emil Karanikolov, Ministru għall-Ekonomija tal-Bulgarija Il-gateway diġitali unika ser tuża l-isem diġà stabbilit "L-Ewropa tiegħek" u tinkludi interfaċċa komuni tal-utent integrata fil-portal eżistenti L-Ewropa tiegħek. L-interfaċċa tal-utent ser tkun faċli biex tintuża u hija disponibbli fil-lingwi uffiċjali kollha tal-UE. Il-gateway il-ġdida ser tintegra għadd ta' netwerks u servizzi li twaqqfu fil-livell nazzjonali u tal-UE biex jassistu liċ-ċittadini u n-negozji fl-attivitajiet transkonfinali tagħhom. Dawn jinkludu: iċ-Ċentri Ewropej tal-Konsumaturi, il-Pariri tal-Ewropa Tiegħek, SOLVIT, il-Helpdesk għad-Drittijiet ta' Proprjetà Intellettwali, Europe Direct u n-Netwerk Enterprise Europe. L-interfaċċa ser tiżgura aċċess ċentralizzat għaċ-ċittadini u n-negozji tal-UE għall-informazzjoni li jeħtieġu biex jeżerċitaw id-drittijiet tagħhom għall-mobilità fl-UE, kif ukoll aċċess sħiħ għall-proċeduri online b'mod mhux diskriminatorju. Prinċipju bażiku tal-gateway huwa li jekk proċedura tkun disponibbli għal ċittadin ta' stat membru wieħed għandha tkun aċċessibbli wkoll bl-istess mod għal utenti minn stati membri oħra. Proċeduri amministrattivi essenzjali ser ikunu disponibbli online għal utenti kemm nazzjonali kif ukoll transkonfinali. Dawn il-proċeduri jkopru sitwazzjonijiet li huma rilevanti biex isir negozju, għal xogħol jew studju jew biex tiċċaqlaq minn post għal ieħor, pereżempju: titlob prova ta' residenza, tapplika għal self jew għotjiet ta' studju, rikonoxximent ta' titoli akkademiċi, tikseb Karta tas-Saħħa Ewropea, tirreġistra vettura bil-mutur, titlob benefiċċji tal-pensjoni u tirreġistra impjegati għal skemi tal-pensjoni u tal-assigurazzjoni. Il-gateway il-ġdida tal-internet ser tgħin biex jonqos il-piż amministrattiv fuq iċ-ċittadini u n-negozji. Bħala regola ġenerali, il-gateway diġitali unika ser tapplika l-prinċipju ta' "darba biss", li jfisser li l-individwi u n-negozji ser ikollhom jipprovdu l-istess informazzjoni darba biss lill-amministrazzjonijiet pubbliċi. Il-funzjonament tal-gateway ser ikun appoġġat b'għodod tekniċi żviluppati mill-Kummissjoni f'kooperazzjoni mal-amministrazzjonijiet nazzjonali. Il-passi li jmiss Il-Parlament Ewropew u l-Kunsill ser ikollhom jikkonfermaw il-qbil formalment wara l-waqfa tas-sajf. Ir-regolament il-ġdid imbagħad jiġi ppubblikat fil-Ġurnal Uffiċjali tal-UE. Biex l-amministrazzjonijiet kollha nazzjonali, reġjonali u lokali jkollhom aktar żmien biex jadattaw, id-data prevista biex il-proċeduri rilevanti jittellgħu kollha online ser tkun ħames snin wara d-dħul fis-seħħ. Minkejja dan, bosta proċeduri diġà jinsabu online jew ser ikunu online qabel dik id-data. Fit-2 ta' Mejju 2017, il-Kummissjoni ppreżentat il-proposta tagħha biex tiġi żviluppata l-gateway diġitali unika. Din l-inizjattiva twieġeb għat-talbiet taċ-ċittadini u n-negozji għal aċċess aktar faċli għall-informazzjoni, il-proċeduri u s-servizzi ta' assistenza u ta' soluzzjoni tal-problemi. L-istrateġija għal suq uniku diġitali rrikonoxxiet ukoll li l-ħtiġijiet taċ-ċittadini u tan-negozji f'pajjiżhom stess u barra minn pajjiżhom jistgħu jiġu ssodisfati aħjar bl-estensjoni u l-integrazzjoni tal-portali, in-netwerks, is-servizzi u s-sistemi Ewropej eżistenti, u billi dawn jiġu kkollegati ma' gateway diġitali unika. Ir-regolament huwa parti mill-"Pakkett ta' Konformità", li fih ukoll il-proposta dwar l-Għodda ta' Informazzjoni għas-Suq Uniku u miżuri biex jittejjeb is-SOLVIT, is-sit web għal assistenza bla ħlas għas-suq intern. Abbozz ta' regolament li jistabbilixxi gateway diġitali unika Il-portal L-Ewropa tiegħek